CELEX: 62021TN0483
Language: fi
Date: 2021-08-09 00:00:00
Title: Asia T-483/21: Kanne 9.8.2021 – Polskie sieci elektroenergetyczne v. ACER

11.10.2021   
            
            
               FI
            
            
               Euroopan unionin virallinen lehti
            
            
               C 412/22
            
         
      Kanne 9.8.2021 – Polskie sieci elektroenergetyczne v. ACER
      (Asia T-483/21)
      (2021/C 412/23)
      Oikeudenkäyntikieli: englanti
      
         Asianosaiset
      
      
         Kantaja: Polskie sieci elektroenergetyczne S.A. (Konstancin-Jeziorna, Puola) (edustajat: asianajajat S. Goldberg, A. Galos ja E. White)
      
         Vastaaja: Euroopan unionin energia-alan sääntelyviranomaisten yhteistyövirasto (ACER)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan ACERin valituslautakunnan 28.5.2021 asiassa A-007-2021 (konsolidoitu) tekemän päätöksen (jäljempänä riidanalainen valituslautakunnan päätös), jolla on hylätty 4.12.2020 tehdyn päätöksen nro 33/2020 (viraston päätös) kumoamista ja asian palauttamista koskevat vaatimukset; viraston päätöksellä otettiin käyttöön alueellista käyttövarmuuden koordinointia koskeva menetelmä kapasiteetin laskennan pääasiallista aluetta varten (Regional Operational Security Coordination for the Core Capacity Calculation Region; jäljempänä alueellista käyttövarmuuden koordinointia koskeva menetelmä)
               
            
                  —
               
               
                  velvoittamaan vastaajan korvaamaan oikeudenkäyntikulut
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kuuteen kanneperusteeseen.
      
                  1)
               
               
                  Ensimmäinen kanneperuste, joka perustuu oikeudelliseen virheeseen, jonka valituslautakunta on tehnyt katsoessaan, että ACER oli toimivaltainen ylittämään tiukasti rajatut valtuudet hyväksyä siirtoverkonhaltijoiden kehittämä menetelmä sellaisena kuin siitä on säädetty asetuksen 2017/1485 (1) 6 artiklan 3 ja 8 kohdassa, ja että sillä oli oikeus laatia toimenpiteitä, jotka laajensivat merkittävästi alueellisen koordinoinnin laajuutta ja ulottuvuutta.
               
            
                  2)
               
               
                  Toinen kanneperuste, joka perustuu siihen, että valituslautakunta ei ole perustellut päätöstään asianmukaisesti ja on näin rikkonut SEUT 296 artiklaa.
               
            
                  3)
               
               
                  Kolmas kanneperuste, joka perustuu oikeudelliseen virheeseen, jonka valituslautakunta on tehnyt katsoessaan, että alueellista käyttövarmuuden koordinointia koskeva menetelmä, sellaisena kuin se on otettu käyttöön viraston päätöksellä, on asetuksen 2019/943 (2) 35 artiklan 5 kohdan ja direktiivin 2019/944 (3) 40 artiklan 1 kohdan d alakohdan mukainen.
               
            
                  4)
               
               
                  Neljäs kanneperuste, joka perustu oikeudelliseen virheeseen, jonka valituslautakunta on tehnyt olettaessaan, että alueellista käyttövarmuuden koordinointia koskeva menetelmä ei vaikeuta sitä, että siirtoverkonhaltijat käyttävät keskitetyn ajojärjestyksen määrittelyn mallia.
               
            
                  5)
               
               
                  Viides kanneperuste, joka perustuu oikeudelliseen virheeseen, jonka valituslautakunta on tehnyt katsoessaan, että viraston päätöksellä käyttöön otettu alueellista käyttövarmuuden koordinointia koskeva menetelmä ei merkitse sitä, ettei vahvistettaisi rajat ylittävää sähkön kauppaa koskevia oikeudenmukaisia sääntöjä eikä sitä, ettei varmistettaisi ylikuormituksen hallintaa ja vaiheensiirtomuuntajien käämikytkimien kaltaisiin materiaaleihin tehtäviä investointeja koskevia korjaavia toimenpiteitä.
               
            
                  6)
               
               
                  Kuudes kanneperuste, joka perustuu oikeudelliseen virheeseen, jonka valituslautakunta on tehnyt katsoessaan, että viraston päätöksellä käyttöön otettu alueellista käyttövarmuuden koordinointia koskeva menetelmä ei estä käyttövarmuusrajojen ja erityisesti jänniterajojen säilyttämistä, ja että näin ollen alueellista käyttövarmuuden koordinointia koskeva menetelmä on asiaa koskevien säännösten mukainen.
               
            
         (1)  Sähkön siirtoverkon käyttöä koskevista suuntaviivoista 2.8.2017 annettu komission asetus (EU) 2017/1485 (EUVL 2017, L 220, s. 1).
      
         (2)  Sähkön sisämarkkinoista 5.6.2019 annettu Euroopan parlamentin ja neuvoston asetus (EU) 2019/943 (EUVL 2019, L 158, s. 54).
      
         (3)  Sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta 5.6.2019 annettu Euroopan parlamentin ja neuvoston direktiivi (EU) 2019/944 (EUVL 2019, L 158, s. 125).